Bjarte Engen Vik

**Bjarte Engen Vik** () er ein tidlegare kombinertrennar og skihoppar. Han vann tre individuelle VM-titlar i kombinert og vart olympisk meister i 1998. Dessutan var han med å vinne to lagtevlingar under verdsmeisterskapar, og lagtevlinga under OL i 1998. I alt vann han tolv (7-4-1) medaljar i dei store meisterskapane, fem individuelle og sju i lagtevlingar. Han vann verdscupen i kombinert i 1998 og 1999. Mellom mars 1996 og januar 2001 vann han 26 verdscuprenn. Han vart noregsmeister i kombinert seks gongar og fekk til to NM-bronser, den eine i skihopping. Vik, som representerte Bardufoss og Omegn Idrettsforening, hadde sin store styrke i hoppbakken.

## Karriere
Vik deltok i sin fyrste internasjonale meisterskap i Falun 1993, der han vart nummer fire i verdsmeisterskapen. Året etter fekk han bronsemedaljen i kombinertøvinga under OL på Lillehammer, etter å ha tapt spurten om sølvet mot Takanori Kōno frå Japan. Seinare i olympiaden gjekk han andreetappen for Noregs tremannslag i lagtevlinga. I ski-VM 1995 i Thunder Bay var han med å vinne eit nytt lagsølv for Noreg, den gongen eit firemannslag.

I 1997 tok Vik sølvet i kombinertøvinga i verdsmeisterskapen i Trondheim, vel halvminuttet bak verdsmeisteren Kenji Ogiwara frå Japan. Deretter gjekk Vik andreetappen på Noregs vinnarlag i lagtevlinga; dei andre på laget var Halldor Skard, Knut Tore Apeland og Fred Børre Lundberg. Under vinter-OL 1998 vart Vik dobbeltvinnar då han vann den individuelle øvinga framom Samppa Lajunen frå Finland, og sidan då han deltok for Noreg i lagtevlinga. I lagtevlinga hadde han hjelp av lagkameratane førnemnde Skard, Lundberg og Kenneth Braaten.

Vik vart individuell verdsmeister for fyrste gong i Ramsau am Dachstein i 1999. Han vann då normalprogrammet i kombinert med to hopp i hoppbakken og eit langrenn over 15 kilometer. Sidan vann han også ei såkalla sprinttevling (halvprogram), ei då fersk øving som stod på VM-programmet for aller fyrste gong. I begge tevlingane sigra han med om lag eit halvt minutts forsprang til høvesvis Samppa Lajunen og Kenji Ogiwara. I lagtvelinga i Ramsau vart det norsk sølv med Vik på sluttetappen.

Vik tok sine siste gullmedaljar i ski-VM 2001 i Lahti. Han sigra i normalprogrammet med over eit minutt til Samppa Lajunen, medan han i sprinttevlinga vart nummer ni. Vik gjekk så tredjeetappen for Noregs lag som gjekk til topps i lagtevlinga, elleve sekundar føre Austerrike. Kenneth Braaten, Sverre Rotevatn og Kristian Hammer var dei andre på meisterlaget.

Frå 1996 til 2000 vann Vik kvart år kombinert-øvinga i Holmenkollrenna, ein prestasjon som berre Lauritz Bergendahl, Johan Grøttumsbråten og Rauno Miettinen kunne vise til.

Vik la opp som kombinertrennar i 2001.

### Medaljar og besteplasseringar i internasjonale meisterskap

*Falun 1993: Fjerdeplass
*Vinter-OL 1994 på Lillehammer: Bronsemedalje; sølv i lagtevlinga
*Thunder Bay 1995: Sjuandeplass, sølv i lagtevlinga
*Trondheim 1997: Sølvmedalje, gull i lagtevlinga
*Vinter-OL 1998 i Nagano: Gullmedalje både individuelt og i lagtevlinga
*Ramsau 1999: Gullmedalje både i normal- og sprint-øving, sølv i lagtevlinga
*Lahti 2001: Gullmedalje i normaløvinga og i lagtevlinga

### Medaljar og besteplasseringar i noregsmeisterskap
*Ski-NM 1992: Nr 4 i kombinert i Trondheim
*Ski-NM 1994: Nr 5 i kombinert og nr 7 i skihopp normalbakke i Vegårshei
*Ski-NM 1995: Nr 5 i kombinert i Oslo
*Ski-NM 1996: Gullmedalje i kombinert i Stryn
*Ski-NM 1997: Gullmedalje i kombinert i Mo i Rana
*Ski-NM 1998: Gullmedalje i kombinert i Berkåk og bronsemedalje i skihopp normalbakke i Trondheim
*Ski-NM 1999: Gullmedalje i kombinert på Raufoss 
*Ski-NM 2000: Gullmedalje (normal) og bronsemedalje (halvprogram) i kombinert på Vang i Hedmark
*Ski-NM 2001: Gullmedalje i kombinert på Steinkjer

I 1997 vart Vik tildelt Holmenkollmedaljen, saman med Stefania Belmondo og Bjørn Dæhlie.

## Kjelder
**Sportsboken*, aktuelle årgangar

## Bakgrunnsstoff
*Bjarte Engen Vik i fis-ski.com
*Bjarte Engen Vik i olympedia.org